Hordaland fylkeskommune har gjennomført ei arkeologisk registrering i Fløen i samband med reguleringsplan for bybane til Fyllingsdalen. Oppgåva til fylkeskommunen, som regional sektorstyresmakt innan kulturminnevern, er å undersøkje om planar og tiltak kan kome i konflikt med freda kulturminne. Arkeologane hos Fylkeskonservatoren har gjort nye funn som gjev auka kunnskap om Alrekstad i jernalderen.

– Området har tjukke spor frå forhistorisk tid som gjer at det er automatisk freda. Under matjorda har vi funne tydelige spor etter forhistoriske åkrar i fleire sekvensar, noko som tyder på dyrking over lang tid. Mellom dei ulike åkerlaga har vi funne eroderte massar i skråninga opp mot Årstadvollen. Dette viser at gamle åkrar har blitt øydelagt ei rekkje gonger for så å bli tatt opp igjen. Enkelte stader syner grusmassane å vere erodert, gjerne som følgje av mykje regn. Andre stadar kan det sjå ut som det har gått ras frå skråninga då grusmassane som ligg over og mellom åkerspora er svært tjukke, seier konstituert fylkeskonservator David Aasen Sandved.

Kokegroper

Prøver frå utgravinga blir no undersøkt for å finne ut kor gamle dei er.

– Dateringsprøvar kan gje svar på kor ofte dyrkingsflaten i parsellhagen har blitt fylt med grusmassar. Dei kan og fortelje noko om rasa har skjedd innafor eit kort eller lengre tidsrom, og kanskje kan ein relatere funna til klimatiske forhold i forhistorisk tid. I den sørlege delen av området vart det og funne fleire kokegroper. Namnet kokegrop har dei fått fordi ein har laga mat i dei. Undersøkingar synar likevel at dei sjeldan er nytta i den daglege matlaginga, men har hatt ein funksjon i samband med samlingar av religiøse og rituell karakter. Nokre av kokegropene var lagt oppe i dei gamle dyrkingshorisontane, mens andre låg over i dei eroderte massane, noko som fortel om lengre tids bruk, seier fylkeskonservatoren.

Under utgravingane fann ein 15 lagsjikt med spor av både åkrar og rasmassar.

Kongsgarden på Alrekstad

Kongesagaen frå Snorre si tid fortel historia om kongsgarden på Alrekstad i samlingstida frå lag 900 til 1200 e.Kr. Men høvdinggarden strekte seg mykje lengre bak i tid. Sjølv om området er kraftig nedbygt, er det dei siste åra kome fram fleire nye funn som er med på å utdjupe historia til staden. Det har lenge vore kjente gravfunn i Årstadgeilen og Fløenbakken, og sidan 2005 er det mellom anna funne eldgamle åkrar, som går heilt attende til den eldre delen av bronsealderen. Under parkeringsplassen på statsarkivet er det gjort funn av langhus og eldstader i frå eldre jernalder 500 f.Kr - 570 e.Kr.

– Vi reknar i dag at Harald Hårfagre stod i spissen for den gryande rikssamlinga i Noreg og at han etter slaget ved Hafrsfjord i om lag år 872, kunne rekne seg som konge for eit vestlandsrike. Sagaene nemnar kongsgardar i eit område som strekk seg frå Nordhordland til Jæren. Alrekstad var ein av desse kongsgardane. Dei mange busettingsspora syner at makta alt hadde vore etablert her i fleire hundre år før staden vart tatt i bruk som kongsgard under Harald Hårfagre, seier konstituert fylkeskonservator David Aasen Sandved.